**ლექცია 7**

**კულტურათა ტიპოლოგია**

**ტიპოლოგია** - ეს არის ობიექტების (საგნების, მოვლენების) დაჯგუფება გარკვეული ნიშან-თვისებების, მახასიათებლების მიხედვით.

ამა თუ იმ ნიშნის მიხედვით, კულტურებიც შეიძლება სხვადასხვაგვარად დაჯგუფდეს, რასაც კულტურათა ტიპოლოგიას უწოდებენ. დედამიწის სხვადასხვა რეგიონის კულტურათა შესწავლის შედეგად, მეცნიერებმა გამოკვეთეს გარკვეული ნიშნები, რომლებსაც ტიპოლოგია ემყარება.

კულტურათა ტიპოლოგია მჭიდროდ არის დაკავშირებული ფასეულობებთან, მსოფლმხედველობასთან, ცხოვრების წესთან. კულტურები განსხვავდებიან ან ერთმანეთს გვანან პიროვნებათაშორისი ურთიერთობის ხასიათით, დამოკიდებულებით დროისა და სივრცისადმი, ინდივიდისა და ჯგუფისადმი, ტრადიციისა და სიახლისადმი.

ტიპოლოგიის ყველაზე ზოგადი სქემით, ერთმანეთისაგან განასხვავებენ **დასავლურ და აღმოსავლურ კულტურებს.** რა თქმა უნდა, ამ შემთხვევაში ჩვენ დასავლეთი და აღმოსავლეთი გვაინტერესებს არა სივრცით-გეოგრაფიული, არამედ კულტურული მნიშვნელობით. ამ თვალსაზრისითაც კი, ამ კულტურული სივრცეების განსაზღვრა იოლი არ არის - ყველა ქვეყნისათვის მათ თავისებური შინაარსი აქვთ. ცნობილია გირტ ჰოფსტედეს მსოფლიოს ირგვლივ მოგზაურობისას შეძენილი სამი რუკის ამბავი: სამივე რუკა ბრტყელი იყო და მათზე გლობუსის ზედაპირი იყო დატანილი. პირველზე, რომელიც ევროპაში იყო შექმნილი, ევროპა და აფრიკა ცენტრში, ამერიკა დასავლეთით, აზია კი აღმოსავლეთით იყო გამოსახული. მეორე, ჰავაიში ნაყიდ რუკაზე წყნარი ოკეანე ცენტრში იყო, აზია და აფრიკა - მარცხნივ, ამერიკა - მარჯვნივ, პატარა ევროპა კი - ზემო მარცხენა კუთხეში. ახალ ზელანდიაში ნაყიდი მესამე რუკა მეორის თავდაყირა ამოტრიალებული ვარიანტი იყო: აქ სამხრეთი ზემოთ მდებარეობდა, ჩრდილოეთი - ქვემოთ, ევროპა - ქვემოთ მარჯვნივ. ეს რუკები ასახავდა სამყაროს ხედვას საკუთარი ქვეყნის გადასახედიდან. იყო რომელიმე რუკა არასწორი? ცხადია, არა - დედამიწა მრგვალია და მისი ზედაპირის ნებისმიერი წერტილი შეიძლება ცენტრად იყოს განხილული.

აღმოსავლეთისა და დასავლეთის დამახასიათებელი ნიშნები შემდეგ წყვილებად ჯგუფდება:

|  |  |
| --- | --- |
| **დასავლური კულტურები** | **აღმოსავლური კულტურები** |
| ურბანისტული, ინდუსტრიული  | სასოფლო, აგრარული  |
| ხაზოვანი დრო  | ციკლური დრო  |
| მატერიალიზმი  | სულიერება  |
| რეალიზმი, პრაგმატიზმი  | იდეალიზმი  |
| ბუნების დამორჩილება  | ბუნებასთან თანაარსებობა  |
| სამართალი  | მორალი  |
| მეცნიერული ცოდნა  | საკრალური ცოდნა  |
| ანთროპოცენტრიზმი  | თეოცენტრიზმი  |

**ყურადღება!**

**დასავლეთ-აღმოსავლეთის სქემა დაწვრილებით განხილული იყო ლექციაზე.**

ტიპოლოგიის გაგრძელება მომდევნო ლექციის თემა იქნება.